
Татарстан Президенты Рөстәм Миңнеханов «МЧС» торак комплекының 4-нче номерлы проблемалы йортын тапшыру тантанасында катнашты. Әлеге объектны сафка кертү белән бөтен торак комплексын төзү тәмамланып килә.

Татарстан Президенты билгеләп үткәнчә, республикада алданган өлешчеләр проблемаларын хәл итүгә аерым игътибар бирелә. Бу эш зур федераль ярдәм белән алып барыла. "МЧС" торак комплексында бу йорт - иң катлаулы объектларның берсе. Хәзер мәктәп һәм балалар бакчасы төзергә кирәк. Планда болар барысы да бар", - диде Рөстәм Миңнеханов.

ТР Президенты төзүчеләргә сыйфатлы эшләре өчен рәхмәт белдерде. Ул билгеләп үткәнчә, бүген республикада тагын 2 проблемалы объект кала. Алар буенча да эш алып барыла.

РФ төзелеш һәм торак-коммуналь хуҗалык министры урынбасары Никита Стасишин хәбәр иткәнчә, Рөстәм Миңнеханов тарафыннан әйтелгән 2 объект якындагы ел ярымда тапшырылачак.

2007 елдан бирле республикада 139 проблемалы объект файдалануга тапшырылган. 18 меңгә якын өлешче үзләренең яңа фатирларына күчә алды. 2020-2021 елларда өлешчеләргә ярдәм итү федераль программасы кысаларында "Өлешчеләргә ярдәм фонды" ППК механизмнары аша иң катлаулы 7 йортны, шул исәптән «МЧС»ТК дүртенче йортын төзеп бетерергә мөмкин булды.
Татарстан Президенты «МЧС» торак комплексының соңгы йортын тапшыру тантанасында катнашты